钦定古今图书集成/方舆汇编/职方典/第1197卷 > 《荆南承天僧伽妙应塔记》黄庭坚
## 钦定古今图书集成/方舆汇编/职方典/第1197卷 > 《荆南承天僧伽妙应塔记》黄庭坚

绍圣二年，余以史窜黔，出道中江陵，寓承天，以补纫
春服。时住持僧智珠方撤旧僧伽浮图于地，瓦木如
山，而属余曰：“成功之后，愿乞文记之。”余笑曰：“作记不
难，顾成功为难耳。”后六年，余蒙恩东归，则七级浮图，
岿然立于云霄之上矣。因问其缘，珠曰：“此皆出于众
力，以费万缗。”鸠工于丁丑，落成于壬午。其难者既成
“功矣，其不难者敢乞之。”余曰：“诺。”谨按承天禅院僧伽
浮图，作于高氏有荆州，时既坏，而主者非其人，支撑
以度岁月。有知进者，住持一十八年，守常而已。智珠
初问心法于清源奇道者，而自闽中来，则佐知进主
院事。道俗欣欣，皆曰：“起废扶倾，惟此道人能之。”于是
六年作，而新之者过半。知进殁，众归珠而不释，此浮
图遂崇成耳。僧伽本起于旴𣅿，于今宝祠遍天下，何
哉？岂释氏所谓愿力普及者乎？儒者尝论一佛寺之
费，盖中民万家之产，实生民糓帛之蟊。虽余亦谓之
然，然自余省事以来，观天下财力屈竭之端，国家无
大军旅勤民丁赋之政，则蝗旱水溢，或疾疫连数十
州，此盖生民之共业，“盈虚有数，非人力所能胜耶？然
天下之善人少，而不善人常多。王者之刑赏以治其
外，佛者之祸福以治其内，则于世教岂小补哉？而儒
者常欲合而轧之，是真何理哉？”因珠乞文纪其化缘，
故并论其事。智珠，古田人，有智略，而无心与人为涯
岸，又不为翕翕热，故久而人益信之。买石者郢永年，
篆额者。黄乘。作记者。黄庭坚。立石者。马成